Στα θέματα της ημερήσιας διάταξης του υπουργικού συμβουλίου του Δεκεμβρίου, είναι και εκείνο της Συμφωνίας των Πρεσπών. Η συζήτηση «ανάβει» γρήγορα με τον Πάνο Καμμένο, να κατηγορεί τον υπουργό Εξωτερικών Νίκο Κοτζιά για χρηματισμό ώστε να «κλείσει» τη Συμφωνία των Πρεσπών.

Ο υπουργός Εξωτερικών, περιμένει την απόλυτη καταδίκη των υπαινιγμών Καμμένου από τον πρωθυπουργό, που όμως δεν έρχεται ποτέ. Παραιτείται με επιστολή του στον πρωθυπουργό, ο οποίος την κάνει δεκτή και παίρνει την θέση του, αναλαμβάνοντας υπουργός Εξωτερικών ο ίδιος. Η κόντρα του Νίκου Κοτζιά με τον Πάνο Καμμένο, όχι μόνο θα συνεχίσει να «φουντώνει» παρά την παραίτηση του πρώτου, αλλά θα πυροδοτήσει και πολιτικές εξελίξεις.

2019

Μια συνέντευξη του Νίκου Κοτζιά, στην οποία αναφέρει ότι ο Πάνος Καμμένος σταμάτησε να απειλεί ότι θα αποχωρήσει από την κυβέρνηση όταν κατάλαβε ότι δεν θα τον ακολουθήσουν ούτε οι ίδιοι του οι βουλευτές, έμοιαζε με «λάδι στη φωτιά».

Ο Καμμένος σήκωσε άμεσα το γάντι, προγραμματίζοντας συνεδρίαση της Κοινοβουλευτικής του Ομάδας με σκοπό να ζητήσει από τους βουλευτές του, να ξεκαθαρίσουν τη στάση τους σχετικά με την κύρωση της Συμφωνίας.

Ο υπουργός Άμυνας θα διαπιστώσει σχετικά σύντομα και ο ίδιος, ότι ο Νίκος Κοτζιάς δεν έχει άδικο, τουλάχιστον στο δεύτερο σκέλος. Οι βουλευτές του Πάνου Καμμένου δεν προτίθενται να τον ακολουθήσουν σε ενδεχόμενη αποχώρηση από την κυβέρνηση. Η ΠΓΔΜ, ολοκληρώνει την διαδικασία στο δικό της Κοινοβούλιο με την ψήφιση των Συνταγματικών Τροπολογιών που επιτάσσουν οι Πρέσπες και το «μπαλάκι» φτάνει στην ελληνική πλευρά.

Ο Πάνος Καμμένος αποχωρεί από την κυβέρνηση και καλεί τους προερχόμενους από το κόμμα του υπουργούς να κάνουν το ίδιο. Φωνή βοώντος εν τη ερήμω. Μαρίνα Χρυσοβελώνη, Τέρενς Κουίκ, Έλενα Κουντουρά και Βασίλης Κόκκαλης αρνούνται να τον ακολουθήσουν και παραμένουν στην κυβέρνηση.

Ο πρώην πλέον υπουργός Άμυνας, παίρνει απόφαση για καταψήφιση της κυβέρνησης στην ψήφο εμπιστοσύνης. Θανάσης Παπαχριστόπουλος και Κώστας Ζουράρις, δεν ακολουθούν την γραμμή του προέδρου και δίνουν ψήφο εμπιστοσύνης. Η Συμφωνία των Πρεσπών, έχει ήδη αποβεί μοιραία για το Ποτάμι, που έχει χάσει τον Σπύρο Δανέλλη, που δηλώνει πως θα ψηφίσει τόσο υπέρ της κυβέρνησης όσο και υπέρ της Συμφωνίας των Πρεσπών, διαγράφεται. Η ΚΟ του κόμματος του Ποταμιού –που έχει πάρει απόφαση για ψήφιση της Συμφωνίας – θα διαλυθεί όταν ο Γιώργος Αμυράς που διαφωνεί με τις «Πρέσπες» θα ανεξαρτητοποιηθεί με την ΚΟ να παύει να υπάρχει καθώς δεν αριθμεί πλέον τον ελάχιστο επιτροπόμενο αριθμό των 5 βουλευτών.

Η 4η επέτειος της πρώτης νίκης του ΣΥΡΙΖΑ σε εθνικές εκλογές, βρίσκει την κυβέρνηση να κυρώνει στη Βουλή μια εμβληματική για την ίδια συμφωνία, έχοντας πάντως χάσει τον εταίρο της, Πάνο Καμμένο αλλά παράλληλα ανοίξει δρόμους για νέες συμμαχίες μπαίνοντας σε χρονιά συνεχόμενων εκλογών.

